Ekspertët shprehin shqetësim rreth rrezikut për përsëritjen e dhunës në Kosovë
Instituti Amerikan i Paqes zhvillon një diskutim mbi të ardhmen e Mitrovicës
Ndërsa bisedimet mbi statusin përfundimtar të Kosovës vazhdojnë prej disa muajsh me radhë, kanë filluar të ngrihen pikpyetje lidhur me qytetin e ndarë të Mitrovicës. Çështja e Mitrovicës do të jetë një prej provave më të vështira në ruajtjen e territorit të Kosovës dhe shoqërisë së saj shumë etnike. Në diskutimin e organizuar në Institutin Amerikan të Paqes mbi të ardhmen e Mitrovicës, pjesëmarrësit folën për çështje të ndryshme si për shmbull a do të ruajë Kosova kufijtë e tanishëm, apo do të ndahet; a është komuniteti ndërkombëtar i gatshëm ta bashkojë qytetin e Mitrovicës dhe si mund të arrihet kjo më së miri. Administratori i Kombeve të Bashkuara në Mitrovicë, Gerard Gallucci, parashikon probleme gjatë dy muajve të ardhshëm ndërkohë që Kosova shkon drejt pavarësisë së mundëshme. Zoti Gallucci thotë se forcat e OKB-së dhe të NATO-s do të mbrojnë popullatën në rast se krijohen probleme. Po që prej emërimit në detyrë para rreth një viti, zotin Galluci e shqetëson gjendja ekonomike, jo vetëm në Mitrovicë, por në mbarë Kosovën. Administratori i OKB-së në Mitrovicë tha se misioni i tij do të ruajë komandën dhe kontrollin në terren dhe të mbajë të hapura linjat e dialogut për të mos lejuar shpërthimin e situatës. Hans Binendijk, drejtor i qendrës për teknologjinë dhe politikën e sigurimit kombëtar, parashtroi 3 alternativa: ndarja e Kosovës, eliminimi i strukturave paralele dhe integrimi etnik. Megjithëse ndarja e Kosovës është një alternativë jo-realiste, për arsye të qëndrimit të grupit të kontaktit, ajo përbën shpresat e popullatës sërbe të Kosovës. Zoti Binendijk mendon se pa eliminimin e strukturave paralele, sërbët e Kosovës do të vazhdojnë të shikojnë nga Beogradi, e jo Prishtina, për ndihmë, duke krijuar kështu një shtet de fakto të ndarë. Gerald Knaus, drejtor i Nismës së Stabilitetit Evropian, tha se alternativa më e mirë është që Mitrovica të bëhet komunë. Tensionet etnike në Kosovë vazhdojnë të jenë të larta. Ndërsa analistët shprehin mendime të ndryshme për sa i përket mënyrës më të mirë drejt zgjidhjes së statusit, bisedimet mbi të ardhmen e Kosovës nuk kanë arritur të ngushtojnë mosmarrëveshjes mes dy palëve. //ze//